જાપાનમાં એક નિરાળી પ્રથા ચાલે છે જેનું નામ છે “શીરીન યૉકુ” એટલેકે કે “વનનું નૈસર્ગિક સ્નાન”. આ શબ્દો સાંભળતાં જ અચંબો અને ઉત્સાહની લાગણીઓ એક સાથે અનુભવાય છે. વનમાં જઈ, જગતને વિસ્મૃત કરી, શરીરને નિષ્ક્રિય બનાવી ઇન્દ્રિયો દ્વારા સૃષ્ટિનું પ્રાકૃતિક સૌંદર્યને બસ માણતાં જ રહેવાનું. સંસારનો કોઈ વિચાર નહિ માત્ર નિરવ શાંતિ. આવી શાંતિમાં પસાર થતી દરેક ક્ષણને આપણે અનુભવી શકીએ છીએ. વર્તમાનની તે ક્ષણ એ જીવનની ધન્ય પળો બની જાય છે કારણ તે ક્ષણોમાં આપણે જીવંત છીએ. આંતર જાગૃતિનો દિપક પ્રદિપ્ત થતો હોય એવું વેદન થાય છે. “હું મારી સાથે છું” એ અનુભવ ખરેખર ખુબ આલ્હાદક છે. ઈશ્વરનું ઐશ્વર્ય વેદાય,ધ્યાન સાધના જેવો અનુભવ સહજ કરાવી શકે એવી નિસર્ગમાં અખૂટ શક્તિ રહેલી છે. નિસર્ગનું અવલંબન જે લે છે તેની દ્રષ્ટિ, વિચારવાની શૈલી, સ્વભાવ પ્રક્રુતિ બધું બદલાય છે. કેવી રોંમાંચ ઉપજાવે એવી આ વાત છે. એમ થઇ જાય કે હમણાંજ હિમાલયની તળેટીએ ચાલ્યા જઇએ.